Մեր հարցադրմանը, թե արդյո՞ք ինչ-որ աշխատանք տարվել է դոնորներ ներգրավելու ուղղությամբ, նախկին տնօրենը պատասխանեց, որ ինքն առաջին հերթին փորձել է ֆունկցիաները բարելավել, իսկ դոնորներ ներգրավելուն գործը այդպես էլ չի հասել: Մենք հետաքրքրվեցինք նաև, թե որքան է իրատեսական նման ծրագրի իրականացման համար ներդրողներ գտնելը, Սարգիս Աղայանը պատասխանեց. «Իրատեսական է միանշանակ, ուղղակի այդ ամեն ինչը պետք է դուք տնօրինեք: Դոնորներն էլ կան, ամեն ինչ կա, ուղղակի եթե այդ ամենն արվելու է, ծառայությունները մատուցվելու են նորից նույն ինստիտուտի կողմից, որն իրականում մենեջմենթի չի տիրապետում, բերած ներդրումները ինչ-որ ժամանակավոր էֆեկտ են ստեղծելու, բայց իրականում նորից հետ է գալու նույն տեղը: Իմ նպատակը մի քիչ ավելի համակարգային լուծում տալն է: Եթե մենք գոնե մենեջմենթը լավացնեինք, գոնե այգում ծառայությունների մասով կկարողանայինք արդեն դոնորի բերածով կայուն եկամտի աղբյուր ստեղծել, որ հետագայում այգին կարողանար արդեն առանց դոնորների էլ աշխատեր: Ես ինքս դոնորներին չէի հասել, որովհետև իմ նպատակը այդ ամեն ինչը կարգի գցելն էր: Բայց քանի որ այդ ամենը հիմնադրամի ձեռքում չէր, ես ինքս մտածեցի, որ իմ այնտեղ մնալն անիմաստ է: ՀԿ-ի հետ կապված փորձում ենք բանակցել, որ գոնե որոշ ծառայություններ մեր ՀԿ-ն կարողանա կազմակերպել, որ քիչ-քիչ գոնե սկսենք աշխատել»,- եզրափակեց իր խոսքը նա: